高启
送证上人住持道场
緌公昔年住宝坊，龙象蹴踏腾毫芒。
袈裟曾侍玉座旁，万众闤听讲仁王。
弟子如云来四方，朝钟暮鼓鸣高堂。
西归葱岭今几霜，钵传昙师道弥昌。
丛林主教遇圣皇，紫衣朝阙随班行。
上人继吐三叶芳，衲中长系摩尼苍。
人间万念俱已忘，独好游戏谈文章。
我来京师寄禅房，每邀看月开修廊。
手横蝇拂坐绳床，竹间风吹煮茗香。
侍僮触屏睡欲僵，高殿宿鸟惊琅珰。
诗成金磬韵尚扬，清才未必惭支汤。
有时夜剪园韭尝，灯悬西斋雨浪浪。
人生聚散不可常，翩然东游主道场。
道场乃在云水乡，碧澜堂前去路长。
江湖寒缩蛟蜃藏，枫桕正赤橙柑黄。
烟销日出闻渔榔，洲渚宛转山低昂。
萧然瓶锡随经囊，留宿肯恋林中桑。
兵余莫嗟梵宇荒，胜景未逐楼台亡。
寺门无人闭夕阳，芋栗收作山中粮。
好说千偈恢禅纲，麾斥佛祖谁敢当。
我方无用糜太仓，叨逐剑佩趋明光。
醉歌欲觅玄真狂，怀恩未得寻归航。
明朝举首空相望，云飞笠泽天茫茫。